送曹瀘南赴闕
作者：洪咨夔
朝代：宋

paragraphs: 聞之善治水，不與水爭勢。
順流導漢漾，徐當過三澨。
又聞善登山，不與山爭力。
緩步出朝陽，晚亦到崧極。
展也曹瀘南，所學見所履。
致身以登山，應物以治水。
幾年蠶叢州，歸問長安道。
巴船五百料，太半外省草。
白駒在彼谷，桑扈鶑其領。
人物方眇然，惜此尺璧景。
疎梅耿絕碕，飛夢隨去槳。
索蓍爲占之，聖功得蒙養。